和李校書新題樂府十二首 驃國樂
作者：元稹
朝代：唐

paragraphs: 驃之樂器頭象駝，音聲不合十二和。
促舞跳趫筋節硬，繁辭變亂名字訛。
千彈萬唱皆咽咽，左旋右轉空傞傞。
俯地呼天終不會，曲成調變當如何。
德宗深意在柔遠，笙鏞不御停嬌娥。
史館書爲朝貢傳，太常編入鞮靺科。
古時陶堯作天子，遜遁親聽康衢歌。
又遣遒人持木鐸，徧采謳謠天下過。
萬人有意皆洞達，四岳不敢施煩苛。
盡令區中擊壤塊，燕及海外覃恩波。
秦霸周衰古官廢，下堙上塞王道頗。
共矜異俗同聲教，不念齊民方薦瘥。
傳稱魚鼈亦咸若，苟能效此誠足多。
借如牛馬未蒙澤，豈在抱甕滋黿鼉。
教化從來有源委，必將泳海先泳河。
是非倒置自古有，驃兮驃兮誰爾訶。